DIE KRAG VAN DIE KRUIS -
Jesus Christus is die ware en enige Super Held! Daar is absoluut niemand soos Hy nie! Hy het die grootste heldedaad gedoen wat enige mens ooit kon doen: Hy het vir Sy vyande gesterf om hulle daardeur Sy vriende te maak en te red!
"Want die woord van die kruis is wel dwaasheid vir die wat verlore gaan, maar vir ons wat gered word, is dit die krag van God." 1 Kor 1:18
Die kruis verteenwoordig 'n totale mislukking vir diegene wat die Goeie Nuus van Christus verwerp. In hul denke is iemand wat die doodsvonnis ontvang deur aan die kruis te sterf werklik skuldig en word daar met minagting na so 'n persoon gekyk. 'n Gemeenskap wat hul misdadigers op so 'n wrede manier dood, deur hulle aan 'n kruis te laat sterf, is werklik brutaal en goddeloos.
Sal jy 'n man so 'n dood laat sterf?
Nog erger, sal jy 'n ONSKULDIGE man so 'n dood laat sterf?
Ons sê vinnig NEE maar ons moet nie te vinnig antwoord nie want in die kruisiging van Jesus Christus sien ons 'n voorbeeld van die vlak van immorele en sondige gedrag waarheen die gevalle mens kan neerdaal. Hierdie daad beskryf ons as mens in ons suiwerste onheiligste toestand. Elkeen moet besef en erken dat ons in staat is tot hierdie uiters lae gedrag. In die regte omstandighede sal ek ook uitskree "Kruisig! Kruisig Hom!" (Luk 23:21)
Hoe maklik is dit vir ons om beinvloed te word om deel te neem aan wrede wandade? Die onluste, betogings en geweld in ons land gee vir ons genoeg voorbeelde dat die mensdom maklik beinvloedbaar is. Kom ons reis terug die verlede in. Veronderstel dit is die jaar 31NC. Dit is die Pasga fees in Jerusalem. Groot menigtes is in die stad en terselfdertyd is daar groot oproerigheid by Pontius Pilatus se woning. Gesiene en gerespekteerde godsdienstige volksleiers het dit goedgedink om Rabbi Jesus, die Nasarener te arresteer en aan te kla van godslastering. Hulle sê hierdie Nasarener is 'n bedrieër en getuies word ingebring wat aantuigings maak teenoor Hom. Niemand in die skare bevraagteken egter die leiers en aanklaers se gedrag nie. Almal se aandag is op die Nasarener. Die oormeerderheid mense in die gehoor weet van Jesus. Die meeste was self 'n getuie van die goeie dade wat hierdie Rabbi gedoen het: Hy het water in wyn verander, siekes genees, blindes laat sien, kreupeles laat loop, dooies opgewek, menigtes gevoed, op water geloop, storms stil gemaak en aanspraak gemaak dat Hy een met die Hemelse Vader is… Verder is almal bewus dat die profete van ouds geprofeteer het dat iemand soos Hy sou kom as DIE Gesalfde Een wat, soos hulle verstaan het, die volk sou kom red vanuit onderdrukking. Baie was oop en eerlik dat Rabbi Jesus daardie Gesalfde Een kon wees en tog het niemand gewaag om vir Hom op te kom nie. Almal het eenvoudig terug gestaan, hulle sou eerder hul godsdienstige leiers in hierdie saak vertrou om die regte besluit aangaande Hom te maak! Die volgende oomblik word die berugte gevangene Barrabas uitgebring en langs Rabbi Jesus geplaas. Hulle kon kies wie om vry te laat en tot almal se verbasing kies die skare om Barrabas vry te laat en om Jesus te laat kruisig. So word die hele skare deelagtig aan die dood van Jesus Christus, meeste deur net in te stem en die skare na te volg.
Wat gaan aan in die psige van die mens wat daartoe gelei het dat Jesus Christus op daardie Vrydag in Jerusalem, onskuldig aan 'n kruis 'n marteldood sou sterf? Hoe kan enige mens die een week olyfboom takke in Sy pad neerlê en uitroep "Hosanna! Geseënd is Hy wat kom in die Naam van die Here!" (Joh 12:13) en net die volgende week saam uitskree "Kruisig Hom!"? Uiterste diep sondige gedrag! Selfsigtig en wreed! Waarlik, die mensdom was by 'n absolute morele laagtepunt om hierdie eerlike, goedgesinde, liefdevolle, wonderwerkende God-Man daardie verskriklike marteldood te laat sterf.
… En Hy het dit toegelaat!? Ja, Hy was stil voor Sy aanklaers! Hy het geweet dit was oppad en Hy het dit toegelaat…! Hoekom?
Tydens Sy aardse wandel het Hy alles in Sy vermoë moontlik gedoen om die mense te oortuig dat Hy die vleesgeworde Woord van God is. Hy het die lewe wat God van elke mens verwag duidelik, as 'n voorbeeld, kom uitleef. Hy het daardie lewe kom demonstreer. Hy was die perfekte voorbeeld van wat God van Sy kinders verwag.
Daardie Lewe wat God die mens wil laat leef: Die mens het Hom gesien, Hom ervaar, Hom gehoor, Hom 'geproe' en…toe Hom verwerp!
DAAR IS GEEN TWYFEL NIE: DIE MENSDOM VERDIEN DIE EWIGE HEL!!!!!
Hy is uitermatig verwerp en geminag. Die mens wou Hom met alle geweld "uit die weg ruim" en het dit op die mees onmenslike metode gedoen: 'n Marteldood aan 'n Romeinse kruis!!
Dit is hier waar God se onverstaanbare en omgekeerde wysheid ingetree het: Die mens se laagste, gemeenste daad ontmoed God se hoogste daad van liefde! Deur die mens toe te laat om Hom te kruisig (Hy wat Skepper van die Hemel en Aarde is) demonstreer Hy die uiterste lengtes wat Hy bereid is om te gaan om Sy liefde aan die mens te verklaar! Uitermatige Superheld ingesteldheid!
Die kruis (die doodmaak van die Seun van God) verteenwoordig die laagste punt waartoe Satan die mens kan beinvloed om na af te daal! MAAR, die kruis verteenwoordig die punt waartoe God bereid is om te daal om Sy karakter van liefde te bewys om Sy skepping, wat Hom verwerp het, te kan red! Waarlik, watse goedhartigheid, waste genade!
Probeer om te begin om hierdie daad van nederigheid en liefde te waardeer! Probeer om hierdie Almagtigste Wese te sien hang aan daardie Romeinse martel instrument waar Hy sy volle self gee om die volle omvang wat Satan (deur die gevalle mensdom) Hom kan aandoen te omhels!!!
Deur vir Jesus te kruisig kan ons besef tot die absolute sondige laagtes waarin ons verval het. Dit het begin in Eden met die eet van 'n sappige vrug en het ontaard in die verwerping en martel dood van God wat Homself aan ons kom openbaar het. Nou begin ons verstaan dat dit ons is wat aan daardie kruis behoort te hang om die volle toorn van God se regverdige woede te ontvang. Miskien kan ons nou beter verstaan wat Hy ter wille van ons gedoen het, dat Hy ons plek aan die kruis ingeneem het. Hy het voor God se vuurpelaton namens ons ingespring en die prys vir ons walglike sondes betaal! Wat 'n wonderlike liefdevolle heldedaad!
Kan ons sien hoe verwerplik ons sondigheid vir God is (ons wat bereid is om gesamentlik die Gesalfde Een te martel en dood te maak)? MAAR kan ons gelyktydig sien wat die breedte, lengte, diepte en hoogte van Sy liefdevolle genade teenoor ons is? Sou daar 'n moontlik erger dood kon wees as die kruis dan sou Christus steeds ten volle bereid gewees het om daardeur te gaan om Sy liefde aan ons te bewys! Die kruis was egter die laagste laagtepunt en die pynlikste metode van sterf en dit was die prys wat nodig was om betaal te word om die sondaar te kon vrykoop… en God HET DAARDIE PRYS SELF KOM BETAAL! Wat 'n wonderlike, liefdevolle God!
Dink na oor hierdie Gesalfde Een wat daar aan die kruis hang. Daar is Hy… kort van asem, in haglike pyn, naak en diep bedroef. Daar betaal Hy die prys en ontvang Hy die volle straf van God se woede vir elke berouvolle sondaar. Hy doen dit omdat Hy dit wil doen want God is liefde. Selfs voor Hy die mensdom geskep het, reeds toe het Hy geweet dat hulle sou sondig en reeds toe was Hy bereid om te kom as volledige mens om die volle prys namens hulle te betaal om sodoende bevryding vir die sonde-gevangene te bewerkstellig. Watse ongelooflike toewyding!
Wanneer ons oor die kruis diep nadink is daar 'n krag wat geaktiveer word in ons lewens wat veroorsaak dat redding en herstel, tot die volheid van die lewe wat Jesus kom demonstreer het, plaasvind. Om "Jesus op te lig" is om Hom te sien hang aan die kruis waar Hy die prys om ons ontwil betaal. Lig Jesus gereeld op! Die krag wat daardeur vrygelaat word, die diepte van Sy liefde wat verstaanbaar word, bring innerlike genesing, die dors na sonde verminder en die begeerte na Sy volheid vermeerder.
Ons sê daar is krag in die kruis, miskien weet ons nou hoekom. Dankie Jesus, die Held van die Heelal!
"… want ek het my voorgeneem om niks anders onder julle te weet nie as Jesus Christus, en Hom as gekruisigde." 1 Kor 2:2
​Jesus is die enigste weg. Onderwerp jou lewe aan Hom vandag! Sou jy meer wou leer hoe om jou lewe aan Jesus oor te gee, en ook vir verdere Bybelstudie, lees hierdie pragtige en eenvoudige boekie - SKREDE NA CHRISTUS (Hierdie is 'n PDF dokument. Klik op die skakel en stoor die dokument op jou rekenaar. Maak daarna hierdie dokument oop vanwaar jy dit gestoor het.)